यो समस्यालाई सम्बोधन गर्नका लागि चीनको सरकारले अब आफ्नो आर्थिक विकासको रणनीति नै परिवर्तन गर्न लागेको छ । चीनले यसअघि अन्तर्राष्ट्रिय निर्यातमुखी आर्थिक विकासको रणनीति अपनाएको थियो । तर अब गाउँकेन्द्रित घरेलु बजार र घरेलु मागको व्यापक विस्तारमा जोड दिने नयाँ रणनीति चीनियाँ नेतृत्वले अख्तियार गरेको छ । अब चीनका गाउँहरूमा, विशेषतः सबैभन्दा ज्यादा पछौटेपन र गरीबी भएको चीनको मध्य, पश्चिम र उत्तरपूर्वी प्रान्तहरूमा उच्च प्रविधि, सरकारी लगानी, उद्योग व्यवसाय, र सामाजिक सुरक्षा सञ्जाल बढाएर गाउँका मानिसलाई धनी बनाउनमा र उनीहरूको क्रेय शक्ति बढाउनमा चीनियाँ नेतृत्व केन्द्रित हुनेछ ।
